Երեկ երեկոյան թուրքական բանակը ուժեղ հրետակոծության է ենթարկել այդ տարածքները՝ փորձելով կասեցնել սիրիական աշխարհազորի տեղաշարժը դեպի Աֆրին: Թուրքիայի նախագահ Ռեջեփ Էրդողանը ասել է, թե շիա զինյալների տասնյակ մեքենաների շարժումը դեպի Աֆրին կասեցվել է, թուրքական բանակի հրետակոծության արդյունքում նրանք հետ են շրջվել: Բայց Սիրիայի կառավարությանը աջակցող ուժերի՝ Աֆրինում գտնվելը փաստ է: «Ռոյթերզը» վերահեռարձակել է արաբական հեռուստաընկերության ռեպորտաժը, որտեղ նրանց ջոկատներից մեկի հրամանատարը Աֆրինում ասում է. ֊ «Մենք սիրիական ժողովրդական ուժերն ենք, որ այստեղ ենք եկել պաշտպանելու մեր ժողովրդին՝ Աֆրինի խաղաղ բնակիչներին, որոնք դաժան հարձակումների են ենթարկվում այդ օսմանցիների, այդ սելջուկների, այդ օկուպանտների կողմից՝ անցյալում և ներկայումս: Մենք Աֆրին ենք եկել, որովհետև մենք Սիրիայի մեկ ժողովուրդ ենք»: